Diari Oficial de la Generalitat Valenciana


Sumari del DOGV 9892, del 15-07-2024 (2024/6852)

RESOLUCIÓ de 4 de juliol de 2024, de la Presidència de la Generalitat, per la qual es convoca la concessió de subvencions destinades a les universitats de la Comunitat Valenciana per a la realització d’actuacions en matèria de foment de l’autogovern, desplegament de l’Estatut d’Autonomia, Dret Foral Civil Valencià i senyes d’identitat del Poble Valencià durant l’exercici 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9892

Data del DOGV
:   15-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6852

CVE
:   PRHJ-R-9959-5647

Data del document
:   04-07-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Dret civil
    * ajuda pública

Mitjançant el Decret 13/2024, de 29 de maig, del president de la Generalitat, es van aprovar les bases reguladores per a la concessió de subvencions destinades a les universitats de la Comunitat Valenciana per a la realització d’actuacions en matèria de foment de l’autogovern, desplegament de l’Estatut d’Autonomia, Dret Foral Civil Valencià i senyes d’identitat del Poble Valencià.

En el marc del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, els articles 4.1 i 6 del Decret 112/2023, de 25 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, en la redacció que donada pel Decret 126/2023, de 4 d’agost, del Consell, atribuïxen a la Secretaria Autonòmica de Relacions Institucionals i Transparència i a la Direcció General de Transparència i Participació, respectivament, les funcions en matèria de foment de l’autogovern. L’atribució a l’esmentada direcció general es reitera en l’article 4.e del Decret 131/2023, de 10 d’agost, del Consell, pel qual s’aprova el Reglament orgànic i funcional de la Presidència de la Generalitat.

En virtut del Decret de bases reguladores esmentat, i dins de les disponibilitats pressupostàries existents de conformitat amb el que es preveu per la Llei 8/2023, de 27 de desembre, de pressupostos de la Generalitat per a l’exercici 2024, és procedent convocar, en règim de concurrència competitiva, subvencions destinades a les universitats de la Comunitat Valenciana per a la realització d’actuacions en matèria de foment de l’autogovern, desplegament de l’Estatut d’Autonomia, Dret Foral Civil Valencià i senyes d’identitat del Poble Valencià durant este exercici.

Així mateix, estes subvencions estan incloses en el Pla estratègic de subvencions de la Presidència de la Generalitat per al període 2024-2026, aprovat per la Resolució de la Presidència de la Generalitat, de 15 de març de 2024 (DOGV 9813; 21.03.2024).

De conformitat amb l'apartat 2.e del punt resolutiu primer de la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència (DOGV 9723; 13.11.2023), la persona titular de la Secretaria Autonòmica de Relacions Institucionals i Transparència té delegada la convocatòria d'ajudes i subvencions a les quals es referix el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en l'àmbit funcional propi o que té delegat.

Per tot això, de conformitat amb el que es disposa en l’article 160.4.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i a proposta de la Direcció General de Transparència i Participació,

RESOLC

*Primer. Objecte*

L’objecte d’esta resolució és convocar, en règim de concurrència competitiva, la concessió de subvencions destinades a les universitats de la Comunitat Valenciana per a la realització d’actuacions en matèria de foment de l’autogovern, desplegament de l’Estatut d’Autonomia, Dret Foral Civil Valencià i senyes d’identitat del Poble Valencià durant l’exercici 2024.

Les actuacions que es podran subvencionar són les següents:

a) L’organització d’activitats, com ara congressos, jornades, seminaris, panells, taules redones, exposicions i altres de naturalesa similar, relacionades amb el foment de l’autogovern, el desplegament de l’Estatut d’Autonomia, el Dret Foral Civil Valencià i les senyes d’identitat del Poble Valencià.

b) L’edició de publicacions vinculades amb l’objecte de les subvencions, en qualsevol format o suport que en permeta la difusió.

De conformitat amb les bases reguladores, no seran finançables les actuacions de caràcter cultural, festiu o lúdic que no tinguen manifestament relació amb l’objecte d’estes subvencions.

*Segon. Bases reguladores*

Esta resolució de convocatòria es dicta a l’empara del que s’establix en el Decret 13/2024, de 29 de maig, del president de la Generalitat, pel qual es van aprovar les bases reguladores per a la concessió de subvencions destinades a les universitats de la Comunitat Valenciana per a la realització d’actuacions en matèria de foment de l’autogovern, desplegament de l’Estatut d’Autonomia, Dret Foral Civil Valencià i senyes d’identitat del Poble Valencià (DOGV 9866; 07.06.2024).

Les remissions al decret esmentat que es duguen a terme en esta convocatòria es faran citant expressament els articles que continguen les bases corresponents.

*Tercer. Finançament de les subvencions*

Esta convocatòria de subvencions es finançarà amb càrrec a la línia pressupostària S0408, inclosa en l’aplicació pressupostària P26238079, subprograma 126D00, de la Llei 8/2023, de 27 de desembre, de pressupostos de la Generalitat per a l’exercici 2024, amb un crèdit màxim de 70.000,00 € (setanta mil euros).

*Quart. Condicions de la concessió de les subvencions*

1. El procediment de concessió d’estes subvencions es tramitarà en règim de concurrència competitiva.

2.  Podran sol·licitar estes subvencions les universitats de la Comunitat Valenciana.

3. Només s’admetrà una única sol·licitud per cada entitat interessada per a desplegar un mateix programa finançable, sense perjuí que una mateixa universitat puga presentar tantes sol·licituds com programes d’activitats vulga que es financen.

4. Una universitat no podrà, per a la mateixa actuació subvencionable, presentar una sol·licitud pròpia i, al mateix temps, una sol·licitud conjunta amb una altra o altres universitats.

5. Quedaran excloses, en el marc d’esta convocatòria, les universitats de la Comunitat Valenciana en les quals concórrega alguna de les circumstàncies previstes en l’article 13.2 de la Llei 38/2003, de 17 de novembre, general de subvencions.

6. Els gastos corresponents al pagament a persones que intervinguen en les activitats subvencionables en qualitat de ponents o moderadores es podran finançar amb els límits establits per a estes categories en la normativa de la Generalitat sobre indemnitzacions per raó del servei.

En cas que hi haja gastos relatius al pagament a persones que participen en estes activitats com a conferenciants, l’import que cal subvencionar no podrà superar el límit que esta mateixa normativa preveu per a les ponències.

*Quint. Forma i termini de presentació de sol·licituds*

1. La presentació de les sol·licituds i de la documentació requerida per a l’obtenció de les subvencions regulades en esta convocatòria es realitzarà, únicament, de manera telemàtica a través de la seu electrònica de la Generalitat per mitjà de l’enllaç següent: <https://www.gva.es/es/inicio/procedimientos?id_proc=18234>

Per a poder tramitar la sol·licitud telemàticament, s’ha de disposar d’algun dels sistemes de firma electrònica que s’admeten en la seu electrònica de la Generalitat.

2. La sol·licitud l’omplirà i la firmarà electrònicament la persona representant legal de l’entitat sol·licitant i anirà acompanyada de la documentació assenyalada en l’apartat sext d’esta resolució de convocatòria.

3. La presentació de la sol·licitud comporta implícitament l’acceptació de les bases reguladores.

4. El termini de presentació de sol·licituds serà de vint dies naturals i es computarà des de l’endemà de la publicació de l’extracte d’esta resolució de convocatòria en el *Diari Oficial de la Generalitat Valenciana*.

*Sext. Documentació que s’ha d’adjuntar a la sol·licitud*

Juntament amb la sol·licitud s’ha de presentar la documentació següent:

1. Un programa detallat del pla d’actuació o actuacions a realitzar, que serà únic per sol·licitud. Estarà firmat telemàticament per la persona responsable de l’activitat i haurà d’especificar, com a mínim:

a) Les activitats a realitzar, amb una descripció precisa del seu contingut, vinculant-les amb l’objecte i amb la classe d’actuacions que, de conformitat amb l’apartat primer d’esta convocatòria, són subvencionables.

b) Els objectius que es volen aconseguir amb el desplegament de cada una de les activitats incloses en el programa, vinculant la seua transcendència i repercussió social amb la classe de persones beneficiàries a les quals vagen destinades.

c) El calendari precís de compliment i els terminis d’execució previstos, tant per al programa d’activitats en el seu conjunt com per a cada una de les activitats proposades en particular.

d) El nom i la vinculació acadèmica de les persones que, des de l’entitat sol·licitant, es facen càrrec d’assegurar el compliment adequat i la completa execució de l’activitat o les activitats que s’indiquen en el programa.

e) La descripció desglossada i detallada dels costos corresponents tant al pla d’actuacions en el seu conjunt com a cada una de les actuacions en particular, d’acord amb els criteris següents:

– Si l’actuació o les actuacions per a les quals es demana la subvenció no s’han realitzat encara en el moment de formalitzar la sol·licitud, caldrà aportar un pressupost detallat del gasto o factures proforma.

– Si una part o el total de l’actuació o les actuacions per a les quals es demana la subvenció s’ha realitzat durant l’any 2024 però abans de formalitzar la sol·licitud, caldrà aportar la documentació justificativa del gasto ja realitzat i, pel que fa a l’actuació o les actuacions pendents de realitzar, caldrà aportar un pressupost detallat del gasto o factures proforma.

En aquells supòsits en què, des de la Direcció General de Transparència i Participació, es considere un pressupost com a excessiu, es podrà requerir a l’entitat sol·licitant que aporte un nou pressupost de l’actuació o les actuacions a realitzar més ajustat als preus de valor de mercat.

f) L’impacte de gènere de l’actuació o actuacions a desplegar, entés en termes de repercussió sobre la igualtat entre dones i hòmens i calibrat, entre altres possibles paràmetres, en atenció a la previsió del percentatge i el nombre de dones participants, ja siga com a organitzadores, com a intervinents o com a potencials assistents.

2. En la sol·licitud es farà constar l’IBAN del compte bancari en el qual es pretén cobrar la subvenció. Si el compte no està donat d’alta per a relacionar-se econòmicament amb la Generalitat, en caldrà tramitar l’alta mitjançant el tràmit automatitzat previst en l’article 5 de l’Orde 2/2022 de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

El procediment d’alta, modificació o baixa de les domiciliacions bancàries es farà mitjançant el tràmit automatitzat a través de l’enllaç següent: <https://www.gva.es/es/inicio/procedimientos?id_proc=22094>

*Sèptim. Esmena de sol·licituds*

1. Quan la sol·licitud no reunisca els requisits assenyalats en la Llei 39/2015, d’1 d’octubre, del procediment administratiu comú de les administracions públiques, o no s’acompanye la documentació que d’acord amb esta resolució siga exigible, es requerirà l’entitat interessada perquè, en el termini de deu dies hàbils, n’esmene la falta o hi adjunte els documents requerits, amb indicació que, si no ho fa, es considerarà que desistix de la seua petició, prèvia resolució que haurà de ser dictada en els termes previstos en la legislació bàsica de procediment administratiu comú.

2. Els requeriments indicats i altres actes de tràmit es realitzaran de manera telemàtica en la seu electrònica de la Generalitat, a través del tràmit específic assenyalat en l’apartat quint d’esta convocatòria.

*Octau. Criteris de valoració de les sol·licituds*

Els criteris objectius d’atorgament que es tindran en compte per a la concessió de les subvencions seran els establits en l’article 9 del Decret de les bases reguladores, que s’aplicaran per a assignar a cada sol·licitant la puntuació que corresponga segons la documentació aportada.

*Nové. Criteris per a la determinació de la quantia individualitzada de la subvenció*

Les subvencions seran de quantia variable, determinada proporcionalment en funció de la puntuació obtinguda en virtut dels criteris de valoració i distribució establits en els articles 9 i 11 del Decret de les bases reguladores.

*Dècim. Resolució i publicació*

1. De conformitat amb l’article 12 del Decret de les bases reguladores, la persona titular del departament del Consell amb competències en matèria de foment de l’autogovern dictarà la resolució de concessió.

2. El termini per a tramitar les sol·licituds i resoldre i publicar la resolució serà de sis mesos com a màxim, a comptar de la data de publicació de l’extracte d’esta convocatòria en el *Diari Oficial de la Generalitat Valenciana*. Una vegada conclòs este termini, sense que s’haja dictat i notificat cap resolució expressa, les universitats de la Comunitat Valenciana interessades podran entendre desestimades les seues sol·licituds per silenci administratiu.

3. La resolució per la qual es concedisquen o es deneguen les subvencions es publicarà en el *Diari Oficial de la Generalitat Valenciana*, i es mencionaran expressament el Decret de les bases reguladores, la convocatòria, el programa i el crèdit pressupostari al qual s’imputen les subvencions. En esta resolució constaran les universitats beneficiàries i les subvencions concedides, així com, si és el cas, les sol·licituds excloses i els motius de denegació.

4. Contra esta resolució, que posa fi a la via administrativa, es podrà interposar, amb caràcter potestatiu, recurs de reposició davant del mateix òrgan que l’ha dictada, en el termini d’un mes a comptar de l’endemà de la publicació, de conformitat amb el que es preveu en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l’endemà de la publicació, de conformitat amb el que es disposa en l’article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s’utilitze qualsevol altra via que es considere oportuna.

*Onzé. Termini i forma de justificació*

1. El termini per a la justificació de les subvencions concedides conclourà el 25 d’octubre de 2024.

2. La presentació de la justificació es realitzarà de manera telemàtica a través de l’enllaç previst en el punt resolutiu quint, segons el que s’establix en l’article 14 del Decret de les bases reguladores.

El compte justificatiu simplificat contindrà la informació de l’article 14.6.b, del Decret de les bases reguladores.

*Dotzé. Obligacions específiques en matèria de transparència, subministrament d’informació i dades obertes*

Les entitats públiques i privades beneficiàries d’estes subvencions han de complir les obligacions que, en matèria de transparència, subministrament d’informació i dades obertes, s’arrepleguen en l’article 19 del Decret de les bases reguladores.

*Tretzé. Protecció de dades de caràcter personal*

1. Les entitats públiques i privades beneficiàries d’estes subvencions han de complir les obligacions sobre protecció de dades de caràcter personal que s’arrepleguen en l’article 20 del Decret de les bases reguladores, i de conformitat amb l’apartat segon d’este article, s’informa del següent:

a) Tenen la condició de responsables del tractament la Sotssecretaria de la Presidència de la Generalitat i les entitats públiques i privades beneficiàries que concórreguen a esta convocatòria.

b) Les dades de contacte del delegat de protecció de dades són les següents: passeig de l’Albereda, 16. 46312 València. Correu electrònic: jbw@dqt.eg

c) La finalitat del tractament de dades personals en relació amb esta convocatòria és la realització de les gestions necessàries per a procedir a la concessió i el pagament posterior de les subvencions a les entitats beneficiàries.

d) Les bases de legitimació general aplicables al tractament de dades seran les que establixen les lletres c i e de l’article 6.1 del Reglament general de protecció de dades (l’interés públic i l’obligació legal), en relació amb les normes específiques que regulen este procediment.

De conformitat amb l’article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d’estes dades al responsable del tractament comportarà les conseqüències previstes per l’ordenament jurídic.

e) En relació amb la informació declarada per les entitats beneficiàries, Presidència de la Generalitat podrà efectuar, en l’exercici de les seues competències, les verificacions necessàries per a comprovar l’exactitud de les dades aportades.

f) Les dades es conservaran durant el temps necessari per a complir la finalitat per a la qual s’arrepleguen, així com per a determinar les possibles responsabilitats que es puguen derivar d’esta finalitat i del tractament de les dades, i de conformitat amb la normativa sobre arxius i documentació.

g) Així mateix, s’informa que les dades relatives a les entitats subvencionades es comunicaran a la Base de dades nacional de subvencions i a la Intervenció Delegada de la Presidència de la Generalitat, així com a la resta d’òrgans administratius que hagen de conéixer-les durant la tramitació d’esta convocatòria, en compliment de les obligacions derivades de la normativa vigent i aplicable. D’altra banda, les subvencions concedides es publicaran en el *Diari Oficial de la Generalitat Valenciana*  i en el Portal de Transparència de la Generalitat, amb indicació del seu import, objectiu o finalitat i les entitats beneficiàries. En estos casos, les dades facilitades i publicades no tenen la consideració de dades de caràcter personal perquè es referixen a persones jurídiques.

En tot cas, la informació que es publique en el Portal de Transparència estarà disponible en este durant l'any de concessió i l'any següent; passat eixe termini les dades deixaran de ser públiques en el referit portal.

2. Les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç: sede.gva.es/es/proc19970

Quant a les dades de què dispose cada entitat concurrent a esta convocatòria, s’hi poden dirigir a través de les vies previstes en les respectives pàgines web.

3. Sense perjuí de poder interposar qualsevol altre recurs que resulte procedent en via administrativa o judicial, si les persones interessades entenen vulnerat el seu dret a la protecció de dades de caràcter personal poden reclamar davant la Delegació de Protecció de Dades de la Generalitat, de manera presencial o telemàtica, de conformitat amb el que es preveu en el següent enllaç:  sede.gva.es/es/proc22094

A més, tindran la possibilitat de reclamar davant l'Agència Espanyola de Protecció de Dades (www.aepd.es)

4. Quan les entitats beneficiàries o els seus representants legals aporten dades de caràcter personal de terceres persones a fi de complir amb les obligacions derivades d’esta convocatòria i de l’atorgament de les subvencions, hauran d’informar eixes persones en els termes que s’establixen en els apartats 1, 2 i 3 d’este resolc. En particular, les informaran sobre els aspectes següents:

– La comunicació de les seues dades a l’Administració per al tractament en l’àmbit de les competències pròpies i d’acord amb les finalitats d’esta convocatòria.

– La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat. Si esta consulta requerix, per llei, autorització de les persones les dades de les quals es comprovaran, les entitats beneficiàries o els seus representants legals han d’haver obtingut esta autorització, que ha d’estar disponible a requeriment de l’Administració en qualsevol moment.

– La possibilitat i la manera d’exercir els drets que els assistisquen en relació amb el tractament de les seues dades personals.

Contra esta resolució, que posa fi a la via administrativa, es podrà interposar, amb caràcter potestatiu, recurs de reposició davant del mateix òrgan que ha dictat l’acte, en el termini d’un mes a comptar de l’endemà de la publicació, de conformitat amb el que es disposa en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o directament recurs contenciós administratiu en el termini de dos mesos, computats de la mateixa manera, d’acord amb el que s’establix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí de la possible interposició, per part de les entitats interessades, de qualsevol altre recurs que estimen pertinent.

  

València, 4 de juliol de 2024

(p. d. R de 8.11.2023, del president de la Generalitat; DOGV núm. 9723, de 13.11.2023)

Santiago Lumbreras Peláez

Secretari Autonòmic de Relacions Institucionals i Transparència

Esta disposició conté annexos. Consulteu-ne la versió en PDF.